**Samlet referat fra styrets arbeid år 2020**

Styret har arbeidet digitalt på grunn av korona-situasjonen. Kontakter har gått etter behov, spesielt mellom leder og kasserer.

Bom-saken: Mest arbeid har medgått for å klargjøre bom-saken og gjennomføre installering av bom. Bommen ble satt i drift lørdag 10. oktober 2020. Etter enkelte innkjøringsproblemer første dag, fungerer den nå slik som tenkt. Den har ikke påført oss høyere årskontingent.

Årsmøtet: Det ble forberedt på vanlig måte, men måtte gå digitalt etter at Vang kommune vedtok å ikke tillate hytteeiere å bruke hytta si i påska. Dermed ble også forberedelser til barneskirennet strøket.

Installasjon av fibernett: Årdalsnett har noe arbeid som gjenstår med installasjoner i de hytter som har ønsket å legge inn fibernett. Arbeidet er avsluttet for året. Det har medført uvanlig stor slitasje på veinettet i hyttefeltet.

Styret har innhentet veifaglig vurdering av utbedringsbehovet. Vurderingen er at veiskuldre må skrapes for å drenere vann ut av veien og dermed forebygge dammer i hjulspor. Dammer vasker ut grus når det kjøres.

Skraping bør gjøres etter at snøen er gått til våren. Regning bør faktureres Årdalsnett som har påført veien spesielt stor slitasje.

Dugnad: Dugnad ble holdt lørdag 1. august.

Hull ble utbedret i veien.

Fjorten klopper a 4,3 meter ble produsert på forhånd. Et arbeidslag transporterte klopper til stien på myra sør for hyttefeltet og vestover mot enden av Varden 2 der stien fortsetter mot Kyrkjestølen.

Web-side oppdatering: Styret anbefaler medlemmene å bruke web-sida som nå er oppdatert og driftes av Rocket design AS. Det står mye nyttig informasjon der, spesielt under domenet Praktisk informasjon. Der velger du fanen Linker og finner et web-kamera som viser vær og føre til enhver tid, bussrutetider, båtrutetider på Gjende og mye annet. Det har manglet bilder fra høsten i web-sida. Det settes nå inn to slike bilder under domenet Billedgalleri.

For styret,

Sven Svebak

leder i Varden velforening